
A hetven közé tartozó Szent Akvilász apostolnak és szentéletű József hitvalló atyánknak, Tesszaloniki érsekének emléke.
A hétfő esti alkonyati zsolozsmán
„Uram, tehozzád…” után
6. hang
Ifjúságomtól fogva teljesen * a gyönyöröket szolgáltam, * és a rajtam zsarnokoskodó testi szenvedélyek barlangjává lettem. * Eszemre nem hallgattam, Üdvözítőm, * és parancsaidat semmibe vettem. * De te, ki egyetlen bűn nélkül való vagy, * ki teremtőm voltál, és ismered gyöngeségemet, * bocsásd meg kegyelmesen mindazt, amit tudva vagy tudtomon kívül, * külsőleg vagy belsőleg vétettem ifjúságom óta, *’ egyetlen Részvétteljes!
Ki szabadít meg engem nyomorult testem halálától? * Ki őrzi meg lelkemet sértetlenül, kísértés nélkül? * Mert a test zsarnoki módon próbál uralkodni felette, * és ellene szegül a léleknek sanyargatva azt. * Jaj nekem, szerencsétlennek! * Jaj, mi lesz velem, Üdvözítőm, ha elgyengül s nem tudok ellenállni gyengesége miatt! * Ne engedd, ó Alkotóm, * ha neked is úgy tetszik, * hogy az anyag győzedelmeskedjék a lélek fölött, *’ melyet te leheltél belém!
Mikor parancsolatoddal a test börtönéből * ki akarod szabadítani lelkemet, * ó Halhatatlan, * akkor légy könyörületes velem, * szeretetből küldj szelíd tekintetű angyalt, * hogy a sötétség fejedelmétől megszabadítson és megóvjon * és megerősítsen, * s egyenesen járhassak a levegőben a fölfelé vezető úton * kárhoztatás nélkül eljuthassak imádásodra, *’ a te félelmes trónod elé, jóságos Isten!
1. hang. Minta: A mennyei rendeknek...
A nagy Pál, a világ napja, * arra választott téged, boldog istenszerető, * hogy mint tündöklő fénysugár, az egész teremtett világba elhatolj, * és tanításod ragyogó világosságával * megvilágosítsd azokat, * akik hajdan a tudatlanság éjjelének *’ veszedelmében voltak.
Tiszta szívedet az isteni Lélek ragyogó sugaraival * egészen tündöklővé tetted, * isteni szózatú Akvilász, * valóban világosságot árasztóvá, * és a hellének gonosz sötétségét *’ Isten kegyelmével eloszlattad.
Mindazok, kik hittel a te szent templomodba mennek * és ott hozzád esedeznek, * legszentebb boldog Akvilász, * megszabadulnak mindenféle betegségtől, * veszedelemtől és szorongástól * a te Istenhez intézett, *’ közbenjáró szent könyörgésedre.
Dicsőség... most és... Ugyanarra
Istenben legboldogabb Szűz! * Vidd a mi imádságunkat a Teremtő elé, * mint a hívek készséges pártfogója, Istenszülő! * Légy könyörületes szolgáid iránt, * mint a mi lelkünk tökéletes üdvössége *’ és engesztelése, ó Szeplőtelen!
Előverses sztihirák 
6. hang
Bűnbánatom nincs, * könnyek sem fakadnak szemeimből, * kérlek azért téged, Üdvözítő Istenem, * még a vég előtt téríts meg engem, * és töredelmességet adj nekem, *’ hogy megmeneküljek a kárhozattól.
A te rettenetes eljöveteledkor, Krisztus, * ó ne halljuk tőled: * Nem ismerlek titeket! * Mert mi bizalmunkat beléd vetettük, * habár parancsaidat hanyagságból meg nem tartottuk. * De kérünk téged, Üdvözítő, *’ szánd meg a mi lelkünket.
Az éretted szenvedett vértanúk, * sok kínt elviseltek, Krisztus, * és érte sértetlen koszorút kaptak az égben, *’ hogy könyöröghessenek a mi lelkünkért.
Dicsőség... most és...
Istenszülő Szűz! * Szorongatottak helyzetének jobbra fordítója, * és betegeknek gyógyítója, * háborúságban levők békessége, * viharban hányódók megnyugvása, * hívek egyetlen oltalmazója, *’ mentsd meg a várost és a népet!
Tropár(ok)
3. hang
Szent Akvilász apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség... 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a főpásztorok isteni ihletettségű dicsérete, * ki tanításoddal, mint a Szentlélek élő szócsöve, * mindeneket megvilágosítottál, * bölcs József, imádd Krisztus Istent, *’ hogy üdvözítse a mi lelkünket!
Most és...
Hitünknek megrendíthetetlen erősségét, * lelkünk drága ajándékát, az Istenszülőt, * énekekben így magasztaljuk, ó hívek: * „Üdvözlégy, ki az élet szikláját fogadtad bensődbe! * Üdvözlégy, a véghatárok reménysége, * szorongóknak oltalma, *’ Üdvözlégy érintetlen Menyasszony!”
